ԾԱՌԱՅԱԿԱՆ ՏԻՐՈՒԹԻՒՆ[footnoteRef:1] [1:  Քարոզ, խօսուած Անթիլիասի Ս. Գրիգոր Լուսաւորիչ մայր տաճարին մէջ, կիրակի, 2 յուլիս 2023-ին, Ն.Ս.Օ.Տ.Տ. Արամ Ա. կաթողիկոսի ընտրութեան ու օծումին 28-րդ տարեդարձին առթիւ։] 


  «Ականջ դիր, Տէ՜ր, իմ աղօթքիս, նկատի՛ առ 
   բարձրաղաղակ խնդրանքներս» (Սղ 86.6)

	Այսօր կրկնակի հոգեւոր ուրախութեան օր է մեր ժողովուրդի զաւակ-ներուն համար, երբ, նախ, հայ եկեղեցիներուն մէջ սուրբ պատարագին կը մասնակցինք եւ մեր Տէր ու Փրկիչ Յիսուս Քրիստոսի սուրբ մարմինով ու արիւնով կը հաղորդուինք. ապա, միաժամանակ, Ն.Ս.Օ.Տ.Տ. Արամ Ա. Մեծի տանն Կիլիկիոյ սրբազնագոյն կաթողիկոսին ընտրութեան ու օծու-մին 28-րդ տարեդարձը կը նշենք։ 
Քիչ առաջ, հայրապետական մաղթանք-աղօթքով Աստուծոյ դիմե-ցինք եւ Մեծի տանն Կիլիկիոյ կաթողիկոսութեան սուրբ աթոռին ու անոր արժանընտիր գահակալին վաստակը Հայ եկեղեցւոյ ծառայական կեանքի համապարփակ շրջագիծին մէջ գնահատեցինք։ Այժմ, սաղմոսերգուին բառերը փոխ առնելով եւ մեր միաբանութեան ու աշխարհացրիւ հաւա-տացեալներուն թարգմանը հանդիսանալով, աղօթական խնդրանքներս կ՚ուղղեմ մեր Արարիչին եւ կը մաղթեմ, որ վեհափառ հայրապետը քաջա-ռողջութեամբ ու ծով համբերութեամբ ընդ երկար աւուրս շարունակէ քրիստոսատիպ ծառայական տիրութեամբ հովուել իր հոգեւոր խնամքին վստահուած բանաւոր հօտը։ Վստահ եմ, որ նորին սրբութիւնը մեր բոլո-րին սրտաբուխ բարեմաղթութիւններուն իր աղօթք-խնդրանքը կը միացնէ եւ կը դիմէ Աստուծոյ, ըսելով. «Զօրացո՛ւր զիս՝ քու ծառադ» (Սղ 86.16)։
Այս օրհնեալ պահուն, երբ Անթիլիասի Մայր տաճարին խնկաբոյր կամարներուն տակ համախմբուած հաւատացեալներս կը միանանք յատ-կապէս հայրապետական մաղթանքով մեզի աղօթակից դարձած մեր թեմերու արիւնակից ու հաւատակից եղբայրներուն ու քոյրերուն, եկէք հարց տանք, թէ ի՞նչ կը նշանակէ մեր սիրեցեալ հայրապետին ընտրութ-եան ու օծումին 28-րդ տարեդարձը տօնելը. այս առթիւ Աստուած ի՞նչ կ՚ակնկալէ մեզմէ՝ որպէս կիլիկեան միաբանութիւն ու հաւատացեալներ։
 

Այս հարցումին պատասխանը Աստուածաշունչը կու տայ մեզի, երբ մեր հայրապետներուն կողմէ այս կիրակիին համար սահմանուած ճաշու աստուածաշնչական ընթերցուածները հայրապետական մաղթանքին հիւսելով, երեք ընդգծումներով յոբելեար հայրապետով գլխաւորուած հայրապետական սուրբ աթոռին էութիւնը փորձենք ըմբռնել՝ մեր հոգեւոր հօր առաքելակից զաւակները դառնալու պինդ ձգտումով. 
Առաջին՝ աւետարանչութիւն։ Արամ Ա. կաթողիկոս, իր քահանա-յական ձեռնադրութեան օրերէն մինչեւ այսօր, մեր ու իր հոգեւոր ուշադ-րութիւնը սեւեռելով Երկինքի արքայութիւնը ժառանգելուն վրայ՝ կը շարունակէ մեր եկեղեցւոյ արտին մէջ բարի սերմ ցանել, հակառակ այն իրողութեան որ երեւելի ու աներեւոյթ թշնամիներ կը ճգնին որոմ սերմանել, ինչպէս Քրիստոս կը պատմէ մեզի իր առակին մէջ (տե՛ս Մտ 13.24–30)։ Փա՜ռք կու տանք Աստուծոյ, որ Անթիլիասի փոքր ածուին մէջ ցորենը աւելի շատ է եւ մեր ազգի զաւակները կը վայելեն անոր բարիքները հանապազօրեայ հոգեւոր-ազգային թարմ հաց ունենալով իրենց սեղան-ներուն վրայ։ 
Նո՛յն աւետարանչութեան ճառագայթումն է վեհափառ հայրա-պետին այս տարի մեր թեմերուն շնորհած այցելութիւնը՝ հայ սփիւռքը վերակազմակերպելու հրամայականին կշռոյթով, որպէսզի աստուածա-շընչական արժէքներով ոռոգուն հայ կեանքը մշտադալար մնայ։ 
Երկրորդ՝ առաքելութիւն։ Արձագանգելով առաքելական նամակին (տե՛ս Հռ 9.30–10.4) եւ զայն մեր ազգին ուղղելով, վեհափառ հայրապետը իր աղօթքն ու առաքելութիւնը իրար շաղախելով՝ կ՚ըսէ. «Սրտանց կը մաղթեմ ու կ’աղօթեմ, որ Աստուած փրկէ նոր իսրայէլացիները՝ հայ ազգը»։ Փրկութիւնը տէրունի պարգեւն է բոլոր քրիստոնեաներուն. սակայն մեր պարագային անոր նախահամը կ՚առնենք հայ քրիստոնեայի մկրտութեան եւ սրբալոյս միւռոնի դրոշմին ամենօրեայ ապրումով, որ է մեր «գոյն մորթոյ» ինքնութիւնը։ 
Մեծի տանն Կիլիկիոյ կաթողիկոսութեան բազմածալ առաքելութ-եան ծիրին մէջ կ՚իյնայ նաեւ մեր անկապտելի իրաւունքներու ձեռք բերումի արդար պայքարը, որ Հայոց ցեղասպանութեան հետեւանքով սփիւռքա-ցած, շրջափակուած Արցախի մէջ բանտուած եւ անկախ Հայաստանի հանրապետութեան մէջ ապրող մեր ժողովուրդի զաւակները մէ՛կ ազգ, մէ՛կ եկեղեցի եւ մէ՛կ պահանջատիրութիւն կարգախօսով կը միազանգէ։ 
Այս հայակնիք ինքնութեան անաղարտ պահպանումը մեր սուրբ աթոռին առաքելութեան մղիչ ուժն է, որպէսզի հայ քրիստոնեան չմոլորի փրկութեան լուսաշող ճանապարհէն։ 
Երրորդ՝ մարգարէութիւն։ Մարգարէին (տե՛ս Ես 2.5–11) յայտնած «Տիրոջ օր»-ուան խորհուրդը բացայայտելով, վեհափառ հայրապետին մարգարէական ձայնը մեզ կը հրաւիրէ երկրաւորէն անդին երկնաւոր կեանքին սեւեռելու մեր հոգիին աչքերը եւ խորապէս գիտակցելու, թէ երկիրը ոսկիով ու արծաթով լեցնելը կրնայ մեզ մեր ձեռքերով իսկ կերտուած գարշելի չաստուածներու պաշտամունքին առաջնորդել, մինչ բոլորէս կ՚ակնկալուի խոնարհիլ՝ Աստուծոյ կամքին հնազանդելով եւ այս-պիսով ո՛չ թէ մեր անձերը այլ Տէրը բարձրացնել այս աշխարհի վրայ ու Աստուծոյ թագաւորութեան մէջ։ 
Այս մէկը կարելի է լիապէս կատարել մասնակցելով Մեծի տանն Կիլիկիոյ կաթողիկոսութեան հաւաքական առաքելութեան, Աստուծոյ մեզի տուած բազմազան շնորհներն ու բարիքները նորին սրբութեան տրա-մադրութեան տակ դնելով՝ ի փառս Աստուծոյ, ի պայծառութիւն Հայ եկեղեցւոյ եւ ի բարօրութիւն մեր բոլորին։ 
Ծիսականօրէն այսօր Հոգեգալուստին յաջորդող հինգերորդ կիրա-կին է։ Քանի մը օր առաջ Անթիլիաս վերադարձայ Եկեղեցիներու Համաշ-խարհային Խորհուրդի Կեդրոնական Վարչութեան ժողովէն։ Գիտէք, թէ միջեկեղեցական շարժումը որքա՜ն սիրելի է վեհափառ հայրապետին եւ նորին սրբութիւնը ինչպիսի՛ յիշատակարժան ներդրում ունեցած է ու կը շարունակէ ունենալ միջեկեղեցական, միջկրօնական եւ միջազգային բեմերու վրայ։ Առ այդ, միջեկեղեցական շարժումի ամենէն ներկայա-ցուցչական մարմինը հանդիսացող Եկեղեցիներու Համաշխարհային Խոր-հուրդի 352 եկեղեցիներու հաւատացեալները երախտագիտութեամբ կը յիշեն Արամ Ա. կաթողիկոսը եւ մեզի միանալով առաւել պտղառատ գահակալութիւն կը մաղթեն իրենց նախկին ատենապետին ու այժմու նախագահին, եւ առ Աստուած կ՚առաքեն հետեւեալ միջեկեղեցական աղօթքը. 
«Եկու՛ր Ս. Հոգի եւ վերանորոգէ ամբողջ ստեղծագործութիւնդ. եկու՛ր Ս. Հոգի եւ վերանորոգէ զիս. եկու՛ր Ս. Հոգի եւ վերանորոգէ մեզ. ամէն»։ 

				  Նարեկ արք. Ալեէմէզեան

